78. ΑΠΟΦΑΣΗ ΥΦΥΠΟΥΡΓΟΥ ΓΕΩΡΓΙΑΣ Αριθ. 131881 της 26 Οκτ./7 Νοεμ. 1988 (ΦΕΚ Β΄ 809) Εφαρμογή των συμβάσεων Χρηματοδοτικής μίσθωσης (Νόμ. 1665/1986) στα γεωργικά μηχ/τα. Έχοντας υπόψη: 1.Το άρθρ. 84, παρ. 1 και 2 του Νόμ. 614/77 (ΦΕΚ 167/Α) «περί κυρώσεως του Κώδικα Οδικής κυκλοφορίας». 2.Την αριθ. 45892/2511/853/11.5.74 απόφασή μας «περί καθορισμού δικαιολογητικών απογραφής γεωργικών μηχ/των». 3.Την αριθ. 106333/7113/Β4/29.9.71 (ΦΕΚ 804/Β) απόφασή μας «περί απογραφής και αδειών κυκλοφορίας αυτοκινήτων αγροτικών μηχ/των όπως αυτή τροποποιήθηκε με την αριθ. 141320/26.10.87 (ΦΕΚ 607/Β) απόφασή μας. 4.Την αριθ. 344172/7.5.86 (ΦΕΚ 318/Β) κοινή απόφαση του Πρωθυπουργού και του Υπουργού Γεωργίας σχετικά με ανάθεση αρμοδιοτήτων στον Υφυπουργό Δημ. Πιτσιώρη. 5.Την αριθ. 1066/13.7.88 Γνωμοδότηση της Νομικής Δ/νσης του Υπουργείου Γεωργίας. 6.Την ανάγκη προσαρμογής στο Νομ. 1665/86 (ΦΕΚ 194/Α) της Νομοθεσίας που αναφέρεται στη διαδικασία εισαγωγής και απογραφής των γεωργικών μηχ/των, αποφασίζουμε: 1.Επιτρέπεται στο όνομα του μισθωτή η απογραφή και κυκλοφορία των εγκεκριμένων τύπων αυτοκινούμενων γεωργικών μηχ/των που μισθώνονται σε Φυσικά ή Νομικά Πρόσωπα για ίδια γεωργική χρήση, σύμφωνα με τις διατάξεις του Νομ. 1665/86 «περί Συμβάσεων Χρηματοδοτικής μίσθωσης». (τομ. 12 σελ. 86,41). 2.Ο εκμισθωτής προκειμένου να του χορηγηθεί «Δελτίο ταξινόμησης Αγροτικού μηχανήματος» πρέπει, εκτός των άλλων, να κατέχει και κατάλληλα συνεργεία επισκευών και επάρκεια ανταλλακτικών για την επισκευή και συντήρηση των γεωργικών μηχ/των που εισάγει στη γεωργία. Στην περίπτωση που δε διαθέτει τα παραπάνω προσόντα μπορεί να συμβληθεί με άλλο Φυσικό ή Νομικό Πρόσωπο που έχει τις παραπάνω προϋποθέσεις ώστε να εξασφαλίζει την τεχνική εξυπηρέτηση των εκμισθούμενων γεωργικών μηχ/των. 3.Ο μισθωτής υποχρεούται να προσκομίζει στην αρμόδια Νομαρχιακή Υπηρεσία Εγγείων Βελτιώσεων, αντί της υπεύθυνης δήλωσης περί κατοχής του γεωργικού μηχ/τος, αντίγραφο της Σύμβασης Χρηματοδοτικής μίσθωσης, μαζί με τα λοιπά δικαιολογητικά που προβλέπονται για τις απογραφές γεωργικών μηχ/των, προκειμένου να του χορηγηθούν άδεια κυκλοφορίας και Κρατικές Πινακίδες. 4.Η άδεια κυκλοφορίας, που χορηγείται στο όνομα του μισθωτή, είναι περιορισμένης διάρκειας και η ισχύς της λήγει με τη λήξη της ισχύος της Σύμβασης Χρηματοδοτικής μίσθωσης η οποία δεν μπορεί να είναι μικρότερη των τριών ετών. Μπορεί να παραταθεί η ισχύς της παραπάνω άδειας κυκλοφορίας για όσο χρόνο παρατείνεται και η Σύμβασις Χρηματοδοτικής μίσθωσης. 5.Όταν, για οποιονδήποτε λόγο, λήξει η ισχύς της Σύμβασης Χρηματοδοτικής μίσθωσης, επιστρέφονται στην Υπηρεσία η άδεια κυκλοφορίας και οι Κρατικές πινακίδες του γεωργικού μηχ/τος. Στην περίπτωση που ο μισθωτής αποκτήσει την κυριότητα του γεωργικού μηχ/τος, του χορηγείται εκ νέου η άδεια κυκλοφορίας και οι Κρατικές Πινακίδες, χωρίς χρονικό περιορισμό, κατά τις ισχύουσες διατάξεις με την προϋπόθεση ότι, αν δεν έχει παρέλθει τριετία από την ημερομηνία έναρξης της μίσθωσης, θα καταβληθούν τα ποσά που αναλογούν για επιβαρύνσεις υπέρ του Δημοσίου ή τρίτων όπως ο νομ. 1665/86 ορίζει. 